b'\n_START_ARTICLE_\nNeotomizmas\n_START_PARAGRAPH_\nNeotomizmas\xc2\xa0\xe2\x80\x93 oficiali katalikyb\xc4\x97s filosofija, Viduram\xc5\xbei\xc5\xb3 scholastikos vystymas nuo XIX a. antrosios pus\xc4\x97s. Susij\xc4\x99s su Tomo Akvinie\xc4\x8dio vardu. Buvo labai populiarus Lietuvoje tarpukario laikotarpiu. Neotomistai teigia, jog teisingas tik\xc4\x97jimas es\xc4\x85s auk\xc5\xa1\xc4\x8diau proto, kad jis papild\xc4\x85s \xc5\xbeinojim\xc4\x85, jo nevar\xc5\xbe\xc4\x85s, suderinamas su mokslu._NEWLINE_Pagrindin\xc4\x97s neotomizmo kryptys\xc2\xa0\xe2\x80\x93 egzistencinis neotomizmas ir transcendentinis neotomizmas. \xc5\xbdymiausi egzistencinio neotomizmo atstovai\xc2\xa0\xe2\x80\x93 \xc5\xbd. Maritenas, E. \xc5\xbdilsonas, \xc5\xbd. de Finansas, E. Meskolas, transcendentinio\xc2\xa0\xe2\x80\x93 \xc5\xbd. Mare\xc5\xa1alis, E. Koretas, K. Raneris, B. Lonerganas. \xc5\xa0ios neotomizmo kryptys viena nuo kitos skiriasi b\xc5\xabties s\xc4\x85vokos ir b\xc5\xabties pa\xc5\xbeinimo b\xc5\xabdo ai\xc5\xa1kinimu._NEWLINE_Neotomizme nuosekliai nagrin\xc4\x97jama b\xc5\xabtis (essentia), buvimas (existentia) ir \xc5\xbemogus. B\xc5\xabtis laikoma tuo, apie k\xc4\x85 galima pasakyti, jog tai yra. Visgi neotomistai skiria tai, kas yra (esse), nuo to, kas egzistuoja (ens). Tai, kas yra, turi b\xc5\xabti atrasta i\xc5\xa1 to, kas egzistuoja (i\xc5\xa1 to, kuo b\xc5\xabtis rei\xc5\xa1kiasi). Daikt\xc5\xb3 esm\xc4\x97s pa\xc5\xbeinimas laikomas absoliuto pa\xc5\xbeinimo prad\xc5\xbeia._NEWLINE_Neotomizmas nuosekliai aptaria ir \xc5\xa1iuolaikin\xc4\x97s kosmologijos, biologijos, antropologijos duomenis. Siekiama rasti mokslo aspekt\xc5\xb3, mokslin\xc4\xaf pasaulio vaizd\xc4\x85 leid\xc5\xbeian\xc4\x8di\xc5\xb3 interpretuoti teologi\xc5\xa1kai._NEWLINE_Aristotelio ir Tomo Akvinie\xc4\x8dio nuosaikiuoju realizmu paremta neotomizmo pa\xc5\xbeinimo teorija. Neotomistai pl\xc4\x97toja personalistin\xc4\x99 \xc5\xbemogaus teorij\xc4\x85. Pagal \xc5\xa1i\xc4\x85 teorij\xc4\x85, \xc5\xbemogus kaip individas yra gamtos ir visuomen\xc4\x97s determinuotas, o kaip asmenyb\xc4\x97 savo esme pakyla vir\xc5\xa1 visuomen\xc4\x97s, siekia am\xc5\xbeinyb\xc4\x97s.'